เอาอีกแล้ว! แผ่นดินไหวนอกชายฝั่งญี่ปุ่น พบรายงานสึนามิระลอกแรกซัดฟุกุชิมะ
เอาอีกแล้ว! แผ่นดินไหวนอกชายฝั่งญี่ปุ่น พบรายงานสึนามิระลอกแรกซัดฟุกุชิมะ
22 พ.ย. 2559

ผู้สื่อข่าวรายงานว่า เช้าวันนี้ (22 พ.ย.) ได้เกิดแผ่นดินไหวรุนแรง 6.9 ริกเตอร์ นอกชายฝั่งญี่ปุ่น ห่างจากเมืองอิวากิ ทางตะวันออกเฉียงเหนือประมาณ 67 กิโลเมตร โดยเจ้าหน้าที่ได้ประกาศเตือนภัยสึนามิทันควัน และอีกไม่กี่ชั่วโมงต่อมาสึนามิลูกแรกๆได้ซัดเข้าฝั่งแล้ว มีความสูงราว 60-90 เซนติเมตร ขณะเดียวกันก็มีถ้อยแถลงแจ้งให้อพยพขึ้นที่สูงเป็นการด่วน เบื้องต้นพบว่ามีผู้ได้รับบาดเจ็บ 1 ราย เป็นแผลบริเวณศีรษะเนื่องจากถูกจานตกมาใส่
โดยสำนักงานสำรวจธรณีวิทยาสหรัฐฯ ระบุว่า แผ่นดินไหวครั้งนี้มีศูนย์กลางอยู่ลึกลงไปใต้ทะเลแค่ 10 กิโลเมตร นอกชายฝั่งของจังหวัดฟุกุชิมะ เบื้องต้นหน่วยงานแห่งนี้วัดความรุนแรงได้ 7.3 ริกเตอร์ ก่อนปรับลดลงมาเหลือ 6.9 ริกเตอร์
ด้านสำนักงานอุตุนิยมวิทยาญี่ปุ่นได้ออกประกาศเตือนภัยสึนามิในพื้นที่ส่วนใหญ่ตามแนวชายฝั่งแปซิฟิกทางเหนือของประเทศเกือบทั้งหมด ซึ่งคาดว่าจะต้องเผชิญกับคลื่นสึนามิสูงสูด 3 เมตร ตามหลังแผ่นดินไหวตอนประมาณ 5.59 น.(ตามเวลาท้องถิ่น) ในนั้นรวมถึงจังหวัดฟุกุชิมะ ที่ตั้งของโรงไฟฟ้านิวเคลียร์ฟุกุชิมะ ไดอิจิ ซึ่งประสบหายนะทางนิวเคลียร์ จากแผ่นดินไหวและสึนามิครั้งเลวร้ายเมื่อปี 2554